三寶讚 佛寶
作者：釋重顯
朝代：宋

paragraphs: 甘蔗流苗應刹塵，覺場高發利生因。
紫金蓮捧千輪足，白玉毫飛萬德身。
孤立大方資定惠，等觀含類捨怨親。
挨星相好中天主，匝地名聞出世人。
螺髪右旋仙島碧，月眉斜印海門新。
鸞翔鳳舞非殊品，象轉龍蟠絕比倫。
瓔絡聚中騰瑞色，花鬘影裏奪芳春。
慈儀戀望知何極，梵德言辭莫可陳。
胸字杳分無量義，頂珠常照百由旬。
雙林孰謂歸圓寂，坐斷乾坤日見真。